Mnogima se blagdani pretvore samo u materijalno. Nitko ne razmišlja o siromašnima, starijima i nemoćnima te se ne pita što može učiniti za njih. Svi mislimo da je sreća samo u velikim stvarima poput novca, ali zapravo nismo svjesni da nekome možemo izmamiti osmijeh na lice uz samo malo nježnosti, ljubavi i topline.

 Ruke koje pomažu, daju i ljube

 Bio je to pravi zimski dan te je snijeg postao toliko gust da kroz njega nisi mogao vidjeti svoj vlastiti korak. Najbolje je uživati u toplini svoga doma i sve samo promatrati kroz prozor. Upravo sam pravila ručak te promatrala djecu koja su se toliko veselo i bezbrižno igrala u snijegu. Odjednom sam ugledala malenu djevojčicu koja se polako približavala mojoj kući. Koliko sam vidjela, nije joj bilo više od šest godina. Imala je dugu, prašnjavu crnu kosu nevješto spletenu u dvije pletenice, Bila je odjevena u stare, preuske traperice, kratku majicu i malene sandalice. Otvorila sam joj vrata i pitala što treba. Ona me bojažljivo pogledala i rekla da joj treba samo malo vode i hrane. Pozvala sam ju unutra. Ušla je nesigurnim korakom te sam vidjela da me se boji jer ju drugi vjerojatno nisu željeli primiti. Polako sam joj prišla, nježno ju uzela u naručje i poljubila. Pozvala sam ju da sjedne za stol te pojede juhe, mesa i krumpira koje sam upravo napravila. Djevojčica ih je pojela u slast, čvrsto me zagrlila i poljubila. U njezinim sam velikim, pametnim, plavim očima vidjela toliko nježnosti, ljubavi, zahvalnosti i topline. Na kraju sam joj dala veliku torbu punu igračaka, sokova i raznih slatkiša. Bilo mi je drago što sam joj pomogla. Njezin veliki, blistavi osmijeh, za mene je bio najveći, najljepši i najdraži poklon koji sam ikada dobila.

 Čovječe, cijeni ono što imaš! Promijeni se! Postani svima primjer nesebičnog i iskrenog pomaganja drugima! Pronađi istinsku sreću u malim stvarima. Ponekad zaboravljaš učiniti najveći i najvažniji zadatak. Otvori svoje srce dijeljenju iskrene i čiste ljubavi, nježnosti i topline. Učini i ti nekome ovaj Božić sretnim i posebnim!

Danijela Ciganović,8.a.